POLIISI ya Flying Squad ekoze ekikwekweto mw'ezuulidde emmotoka 36 ezibadde zabbibbwa ku bannyinizo mu bitundu bya Kampala n'emirirwano.
Kino kiddiriridde poliisi okufuna emisango egyekuusa ku bubbi bwa mmotoka mu Kampala n'emiraano, ekyagiwalirizza okusitukiramu n'ekola ekikekweeto okuzizuula.
Omwogezi wa poliisi mu ggwanga, Emilian Kayima yagambye nti okuva mu mwezi gwa August okutuuka mu November mmotoka 136 zabbiddwa mu kitundu kya Kampala n'emirirwano wabula abasirikale ba Flying squad ne basitukiramu okuzinoonya era baakazuulako 36.
"Waliwo okusomooza ku ku bubbi bwa mmotoka obukudde ejjembe naddala mu Kampala n'emirirwano wabula abasirikale baffe tebatudde, bazinoonya era ezimu zizuuliddwa," Kayima bwe yagambye.
Yagambye nti oluvannyuma lw'okuzuula mmotoka zino poliisi ekyabuliddwako bannannyinizzo, bakyatubidde n'emmotoka 25 olw'okubulwako bannyinizo.
Yategezezza nti obukoddyo ababbi bwe bakozesa okubba mmotoka ensangi zino mulimu okulondoola ebifo mwezisimbiddwa nga ku mabaali g'enguudo, okuyingira mu bikomera ne bazibbayo, okuzipangisa oluvannyuma ne bazibuzaawo ne bazitunda e Congo, South Sudan ate endala ne bazitwala mu galagi gye bazitemamu sikulaapu oba sipeeya.
Yagambye nti ekiremesezza okuvunaana ababbi ba mmotoka mu kkooti kwekuba nti obujulizi bubuka olw'abantu be bazibbako obutayagala kugenda mu kkooti okubawaako obujulizi obubaluma, ekibawa ekyanya ne bateebwa ate ne bakomawo ne batandikira we baakoma.
Kayima yasabye ababiddwaako mmotoka okwanguwa okuloopa ku poliisi nga balina ebiwandiiko ebizikwatako kiyambe mu kusasaanya amawulire mu bwangu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn